擬九頌  其四
作者：程公許
朝代：宋

paragraphs: 水平湖兮溶溶，鴈鳴秋兮雝雝。
氣相求兮聲相應，渺萬里兮葭葺叢。
晴雲淡兮天宇清，行不亂兮字縱橫。
伊美人兮心和平，韻塤箎兮錦繡文。
湖光澹兮酒溫巵，鑑湖影兮燭鬚眉。
縱百坡兮何聚散，如此水兮湼不緇。
彼弋人兮奚慕，何南北兮定處。
嫋嫋兮秋風，瀟瀟兮夜雨。
飛鳴兮向陽，何心兮稻粱。
望層空兮接羽，友鴻鵠兮高翔。